*Padrão* de Diogo Cão no cabo Negro (Angola).
Un ***padrão*** é unha columna ou piar de pedra coas armas portuguesas e unha inscrición, tendo no alto as *quinas portuguesas* (o grupo dos cinco escudos que figuran no escudo de Portugal), que os navegantes portugueses erguían nas terras que ían descubrindo, na era dos descubrimentos, destinado a afirmar a soberanía de Portugal no lugar onde era situado.

*Padrões* da era dos descubrimentos
-----------------------------------

Diogo Cão colocou o *Padrão de Santo Agostinho*, e o de *São Jorge*, respectivamente, no cabo de Santa María, Angola, na foz do río Congo, en 1482.

Na inscrición destes *padrões* podía lerse:

> 
> 
> "Aquí chegaram os navios do esclarecido rei D. João II de Portugal – Diogo Cão, Pero Anes, Pero da Costa"
> 
> 

Colocou tamén un *padrão* no cabo Negro, e outro no por el denominado cabo da Cruz en Namibia, a onde chegou en 1485.

Co mesmo obxectivo de sinalar a prioridade do descubrimento, tamén foron colocados *padrões* por Bartolomeu Dias no suroeste de África (*Punta Dias*), no sueste (*False Island*), e tamén no Cabo da Boa Esperanza.

Así mesmo, Vasco da Gama colocou *padrões* na África austral (Angra de São Brás), e na costa oriental (en Quelimane, Mozambique, na illa de Mozambique e en Melinde), e nas illas Laquedivas (illote de Santa María).

A Sociedade de Geografia de Lisboa conseguiu recuperar, no século pasado, tres *padrões* de Diogo Cão e un de Bartolomeu Dias, parecendo que están perdidos os de Vasco da Gama.

Un marco de pedra deixado polos portugueses en 1501, considerado o máis antigo monumento preservado do Brasil, bautizado oficialmente como *Marco de Touros*, é un *padrão* de 1,62 m de altura e 32,5 cm de largura, e ten nunha das súas caras a cruz da Orde de Cristo e o escudo portugués esculpidos en relevo. O monumento é obxecto de culto por estar considerado, pola poboación local, como unha "pedra santa" capaz de facer curaciónss milagrosas.

O Museo Nacional de Iacarta, en Indonesia, ten un *padrão* erixido por Federico de Leme en 1522 no porto de Kalapa, ao norte da actual Iacarta, para conmemorar un tratado de alianza luso-sondanesa.

Galería de imaxes
-----------------

* Pedra de Ielala en Matadi, República Democrática do Congo, ou "rocha de Diogo Cão", coas inscricións feitas polo explorador
* *Padrão* de Santo Agostiño, erixido por Diogo Cão en 1482
* *Padrão* de Santa Maria, de Diogo Cão
* "Padrão Erguido pelos Portugueses na Foz do Zaire", por Roque Gameiro (Quadros da História de Portugal, 1917)
* *Padrão* moderno na Fortaleza de Sagres
* *Padrão* moderno no Cabo de San Vicente

Notas
-----

1. ↑  **padrão**, 2º artigo, en J. Almeida Costa e A. Sampaio e Melo (1988): *Dicionário da lingua portuguesa*, 8ª ed. Porto: Porto Editora, Lda. ISBN 972-0-05001-2.
2. ↑  "Padrão de Santo Agostinho". *Sociedade de Geografia de Lisboa*. Arquivado dende o orixinal o 01 de abril de 2016. Consultado o 17 de setembro de 2019.
3. ↑  Fábio Guibu (7 de marzo de 2000). "Marco português de 1501 vira objeto de culto milagroso no RN". *Folha de S. Paulo on line*. Consultado o 17 de setembro de 2019.
4. ↑  Sukanda-Tessier, Viviane (2007): *Parlons soundanais. Langue et culture sunda*. Paris: Éditions L'Harmattan. ISBN 978-2-2960-2364-2.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Padrão*** |

### Outros artigos

* Bartolomeu Dias
* Diogo Cão

### Ligazóns externas

* Imagem actual (Nov-2011) do padrão da foz do rio Zaire *(en portugués)*.

|  |  |
| --- | --- |
| Control de autoridades | 
* Wd: Q1463776
* EBID: ID

 |